《修身尽伦歌示诸娣侄》
清代·宋景卫

立天之道阴与阳，立地之道柔与刚。立人之道仁与义，人参天地维纲常。

曰人自是兼男女，女岂非人甘自阻。宁惟男子希圣贤，贤媛圣女有徒侣。

五官同具官则思，五常同秉常独知。三从应亦惇三物，四德由来张四维。

从父从夫及从子，谓从大道莫背此。从兹不辱理无违，步趋德行艺而已。

功在宜家德润身，言关名教谨笑颦。容貌端庄非艳丽，礼义廉耻当遵循。

正用其情是率性，善养其气是立命。恶欲更有甚死生，偷强祇因殊肆敬。

人心道心辨危微，克念罔念分是非。精思弗夺立其大，良知用致审其几。

守身慎独惟求是，彼君子女釐女士。无愧于影无愧衾，庶免小人同受誓。

太上立德次言功，不朽当共男子同。莫云女子无所事，德功言在人伦中。

夫主如君原不异，男忠女节曷有二。系缨结帨心齐坚，处变安常身等致。

爱媳爱女等爱儿，义方尤赖母兼师。前遗旁出并抱嗣，一视同仁方尽慈。

母邪父邪孝姑舅，嫂妇诸姑信朋友。同堂娣姒女弟兄，妾婢视臣如足手。

为女为媳为母妻，平生阅历涂毋迷。自欺自画皆暴弃，徽音在昔宜思齐。

穷通寿夭任彼遇，特立毋随流俗误。内则中馈事女红，不愿乎外行我素。

虽然苦乐由它人，乐可自寻苦勿瞋。天爵良贵何曾贱，日新富有何忧贫。

人生百年那能久，外物奉身竟何有。自来列女至今存，德立名垂真不朽。

具备功言洵美才，才华根本德生来。有节无才便是德，有才无德诚堪哀。

德为主也才为辅，允矣能文亦能武。貌非所重随赋形，崇德践形须法古。

以书相证克俭勤，何妨识字能诗文。《国风》半属妇人作，传经续史章令闻。

诗文阐理鄙雕琢，作字甚敬即是学。德发为才著德容，超出庸凡回卓荦。

世羡女佛与女仙，姑尼孰个知真诠。空障净尘惟遏欲，入道岂必谈元禅。

圣人不过人伦至，察于人伦大贤示。五官尽职备五常，三才参赞体易始。

巽为风兮长女乎，兑为泽兮少女呼。离明中女乾坤照，女亦宜为君子儒。

是人岂肯居人后，出见纷华遂尔谬。奉盈一覆水难收，尚其无愧于屋漏。

无形之刑每在怀，斯人斯可谓之佳。善信充实乃为美，西方美人庶得侪。

慎终保始起迄止，制外养中表符里。防微处处铭盘盂，避嫌刻刻严瓜李。

嗟予未嫁称未亡，靡它靡慝师共姜。节大饿小伊川训，广平铁石为心肠。

若夫所处无不幸，端宜中正而主静。蒙以养之自幼婴，少成习惯时加省。

女子须教本考亭，明白《论语》及《孝经》。推之《女戒》并《家范》，定性好学先人型。

夜气凛凛旦昼梏，几希人禽恒勉勖。诸艰历试久炼金，纤尘难染无瑕玉。

贞以得一清宁侔，闲邪敬直女德修。仁可成而义可守，天合刚而地合柔。

主一无适圣贤志，天地之道物不贰。日月有光崇效天，山川有恒卑法地。

作者简介：宋景卫，长洲人。诸生程树聘室。